વિપક્ષની છાવણીમાં મહાગઠબંધનની વાતો થાય છે, પણ આ ‘મહાશઠબંધન’ જેવો તાગ છે! કોઈ નેતાને બીજા ઉપર ભરોસો નથી! મહારાષ્ટ્ર કોંગ્રેસના પ્રભારી બદલવામાં આવ્યા છે અને સ્થાનિક નેતાઓને સૂચના આપવામાં આવી છે કે શરદ પવારના ભરોસે રહેવાય નહિ, રહેતા નહિઃ સાવધાન રહીને આગળ વધો. અત્યારે તો કોંગ્રેસ શરદ પવારને રાજી રાખવાના પ્રયાસ કરે છે. ગુજરાતમાં લોકસભાની બેઠકો આપવા પણ તૈયાર છે. શિવસેના ભાજપ ઉપર પ્રહાર કર્યા કરે છે કે કોંગ્રેસની નેતાગીરી વિના મહાગઠબંધન શક્ય નથી. આમ છતાં કોંગ્રેસને કહે છે – પવારથી સાવધાન! અને શરદ પવાર કહે છે ચૂંટણી પહેલાં મહાગઠબંધન શક્ય નથી – પરિણામ આવ્યા પછી થશે – (અર્થાત્ વડા પ્રધાનપદના દાવેદાર પછી નક્કી થશે) સીતારામ યેચુરી તો રાહુલજીના ચાણક્ય છે – કહે છે ચૂંટણી પછી વાત. બંગાળમાં મમતા બેનરજી અને ભાજપ બન્ને અંદરખાને એક છે – એવો એમનો જાહેર આક્ષેપ છે! કર્ણાટકમાં દેવે ગૌડાને પણ કોંગ્રેસ ઉપર ભરોસો નથી. કેન્દ્રમાં અનુભવ થઈ ચૂક્યો છે. પ્રાદેશિક પક્ષોને કોંગ્રેસનો ભરોસો નથી તેથી લોકસભાની ચૂંટણી માટે કોંગ્રેસને વધુ બેઠકો આપવા તૈયાર નહિ થાય. બીજી બાજુ કોંગ્રેસને ચિંતા છે કે પ્રાદેશિક પક્ષો તેના પગ બાંધી રાખશે અને રાજ્યોમાં કોંગ્રેસની સત્તા અને વગ ખતમ થશે. આ સંજોગોમાં મહાગઠબંધનનો શંભુમેળો અંધાધૂંધી કરશે એમ નિરીક્ષકો કહે છે.